KIRJALLINEN KYSYMYS E-3368/01

esittäjä(t): Erik Meijer (GUE/NGL) komissiolle

(6. joulukuuta 2001)

Aihe: Israelin kansalaisten syrjivä kohtelu ja esikuvien syntymisen ehkäiseminen EU:n jäsenvaltioiden tullissa, poliisissa ja armeijassa

1. Muistaako komissio, että Israel poisti yleisen syyttäjän pyynnöstä arabitaustaisen parlamentin jäsenen Azmi Bisharan parlamentaarisen koskemattomuuden hänen tekemiensä yhä jatkuvaa Israelin ja Palestiinan välistä konfliktia koskevien huomautusten johdosta?

2. Voiko komissio vahvistaa, että nykyisin myös viiden muun arabitaustaisen parlamentin jäsenen lausuntoihin, jotka saattavat olla ristiriidassa turvallisuuslainsäädännön kanssa, kohdistuu tiiviistä valvontaa, vaikka tällaista valvontaa ei kohdistu juutalaistaustaisiin parlamentin jäseniin?

3. Voiko komissio lisäksi vahvistaa, että myös muussa suhteessa Israelin kansalaisuutta olevia arabitaustaisia henkilöitä kohdellaan eri tavoin kuin Israelin juutalaisia, mikä ilmenee seuraavista ilmiöistä: oikeudenkäynnissä normaalisti tarvittavien tietojen pidättäminen turvallisuussyistä asianomaiselta ja hänen asianajajaltaan; hallinnollinen pidätys, jossa henkilöä ensin kidutetaan tavalla, jota kutsutaan kohtuulliseksi ruumiilliseksi painostukseksi ja jonka ylin oikeusaste kielsi vuonna 1999, minkä jälkeen hänet vapautetaan ilman minkäänlaista selitystä; pakottaminen vaatteiden riisumiseen ja kuulusteluun tullissa ja maan ulkorajoilla; ja muut rodullisen profiloinnin muodot, jotka ovat ristiriidassa tasa-arvolainsäädännön kanssa?

4. Mihin toimiin komissio ryhtyy Israelin suhteissaan saadakseen tällaisen tiettyjen Israelin kansalaisten syrjivän kohtelun loppumaan mahdollisimman pian?

5. Mihin toimiin komissio aikoo ryhtyä, jotta Israelin noudattamilla käytännöillä ei olisi esikuvallista vaikutusta EU:n jäsenvaltioiden tullin, armeijan ja poliisin terrorismin torjunnasta vastaaviin yksiköihin, minkä seurauksena näiden jäsenvaltioiden kansalaiset menettäisivät tasa-arvoisuutensa ja tärkeitä vapauksia?

Lähde: Alankomainen päivälehti De Volkskrant, 19. marraskuuta 2001.

Christopher Pattenin komission puolesta antama vastaus

(20. helmikuuta 2002)

1. Komissio on tietoinen, että Knessetin jäsenen Azmi Bisharan parlamentaarinen koskemattomuus on poistettu.

2. Komissiolla ei ole tietoja muiden arabialkuperää olevien Knessetin jäsenten mahdollisesta valvonnasta.

3. Komissio on saanut eri lähteistä tietoja, joiden mukaan arabiväestöä saatetaan kohdella eri tavoin kuin juutalaisväestöä. Ihmisoikeusjärjestöt ovat raportoineet useiden arabikansalaisten hallinnollisesta säilöönotosta, mikä viittaa siihen, että arabikansalaisiin saattaa kohdistua tiukempia turvatarkastuksia kuin juutalaisiin.

4. Kysymys arabivähemmistön oikeuksista Israelissa on otettu virallisesti esiin Israelin kanssa käytävässä poliittisessa vuoropuhelussa. Yhteisö on todennut, että Israelin perusteltuihin turvallisuushuoliin on vastattava ihmisoikeuksia ja oikeusvaltioperiaatetta kunnioittaen yhteisön ja Israelin assosiaatiosopimuksen 2 artiklan mukaisesti. Komissio seuraa säännöllisesti Israelin arabivähemmistön tilanteen kehitystä ja on antanut taloudellista tukea ihmisoikeusjärjestöille, jotka edistävät arabivähemmistön tasavertaisia oikeuksia ja oikeudenmukaista kohtelua.

5. Komissio haluaa ilmoittaa arvoisalle parlamentin jäsenelle, että jäsenvaltiot vastaavat itse terrorismin vastaisten yksiköidensä organisoinnista ja toiminnasta.

Näin ollen mikään määräys Euroopan unionin ja yhteisön perustamissopimuksissa ei anna komissiolle mahdollisuutta puuttua ennalta ehkäisevästi jäsenvaltioiden toimiin ja ehdottaa niille, miten niiden pitäisi toimintansa järjestää.

Yhteisön toimivallan käyttämisen yhteydessä komissio valvoo kuitenkin, että perusoikeuksia kunnioitetaan.